
Instruments “Rīcība Eiropas drošības labā”

Darbības kārtība starp Eiropas Komisiju un pieprasījuma iesniedzēju dalībvalsti, ko pārstāv:
1) Eiropas Komisija, 200, rue de la Loi, B-1049 Brussels, Belgium, kuru šīs darbības kārtības parakstīšanas nolūkā pārstāv [komisārs X],
turpmāk – Komisija,
no vienas puses, un
2) Latvijas Republika, kuru šīs darbības kārtības parakstīšanas nolūkos pārstāv aizsardzības ministrs,
turpmāk – pieprasījuma iesniedzēja dalībvalsts,
no otras puses,
turpmāk katra atsevišķi dēvēta par Pusi un abas kopā – par Pusēm.
TĀ KĀ:
1) ar Padomes 2025. gada 27. maija Regulu (ES) 2025/1106, ar ko izveido instrumentu “Rīcība Eiropas drošības labā, stiprinot Eiropas aizsardzības industriju” (SAFE), tika izveidots SAFE instruments, lai sniegtu finansiālu palīdzību dalībvalstīm, padarot iespējamas steidzamas un lielas publiskās investīcijas Eiropas aizsardzības industrijas atbalstam, reaģējot uz pastāvošo krīzes situāciju;
2) pieprasījuma iesniedzēja dalībvalsts iesniedza Komisijai Eiropas aizsardzības industrijas investīciju plānu. Ar Padomes [GGGG. gada DD. mēneša] Īstenošanas lēmumu [numurs] par Regulā (ES) 2025/1106 noteiktās finansiālas palīdzības piešķiršanu [dalībvalstij] (turpmāk – Padomes Īstenošanas lēmums) Savienība Latvijai dara pieejamu aizdevumu, kas nepārsniedz [X] EUR;
3) Pusēm jānoslēdz aizdevuma līgums, lai inter alia noteiktu aizdevumu izmaksas un atmaksas nosacījumus (turpmāk – saistītais aizdevuma līgums);
4) Pusēm jāvienojas par darbības kārtību, lai noteiktu saikni starp plāna īstenošanu un attiecīgo finansiālo palīdzību, tostarp par provizorisku maksājumu pieprasījumu grafiku, pamatojoties uz kuru, ja ir pieejami līdzekļi, Komisija var izmaksāt aizdevumus;
5) izmaksas ir veicamas ar nosacījumu, ka tiek ievērotas šajā darbības kārtībā un tās pielikumos noteiktās attiecināmības un ziņošanas prasības, un tām jānodrošina atbilstība pareizas finanšu vadības principiem un Savienības finanšu interešu aizsardzība,
Puses ir vienojušās par turpmāko.
1. DARBĪBAS KĀRTĪBAS TVĒRUMS
1.1. Šī darbības kārtība aptver visas novērtētajā valsts Eiropas aizsardzības industrijas investīciju plānā (turpmāk – plāns) iekļautās darbības, kurām ir piešķirta finansiālā palīdzība saskaņā ar aizdevuma līgumu, kas noslēgts starp Pusēm saskaņā ar SAFE regulas 10. pantu. Šo darbības kārtību piemēro termiņā, kas noteikts saistītajā aizdevuma līgumā, ietverot plāna pilnīgu īstenošanu un jebkādas pēcpārbaudes, pārskatīšanu, revīzijas un izmeklēšanu.
1.2. Visus šīs darbības kārtības noteikumus interpretē un īsteno saskaņā ar 1.1. punktā minēto aizdevuma līgumu. Pretrunu gadījumā starp aizdevuma līguma noteikumiem un šīs darbības kārtības un tās pielikumu noteikumiem noteicošie ir aizdevuma līguma noteikumi.
2. PLĀNA ĪSTENOŠANAS PASĀKUMI UN GRAFIKS
2.1. Lai veicinātu raitu sadarbību un efektīvu plāna īstenošanu, Puses vienojas regulāri apmainīties ar informāciju par to attiecīgo darbību, izdevumu un pasākumu izpildi, kas ir saistīti ar aizsardzības ražojumiem vai citiem aizsardzības vajadzībām izmantojamiem ražojumiem un kas ietilpst šīs darbības kārtības tvērumā.
2.2. Pieprasījuma iesniedzēja dalībvalsts ieceļ aizsardzības ministru par koordinatoru (turpmāk – koordinators) kā sarunu partneri ar Komisiju jautājumos par plāna un šīs darbības kārtības vispārējo īstenošanu. Koordinatoram ir pienākums koordinēt un uzraudzīt to pasākumu īstenošanu un starpposma mērķu sasniegšanu, kas ir noteikti plānā un sīkāk izklāstīti šīs darbības kārtības I pielikumā, kā arī maksājumu pieprasījumu iesniegšanu un 3. punktā minēto ziņošanu.
2.3. Koordinators un Komisija vismaz vienu reizi semestrī apmainās ar informāciju par plāna īstenošanas gaitu. Šāda informācijas apmaiņa var notikt virtuāli vai klātienē pieprasījuma iesniedzējā dalībvalstī vai Briselē. Šādas sanāksmes parasti jāplāno vismaz 7 dienas iepriekš, un tām jābūt ar noteiktu darba kārtību, vienlaikus nezaudējot spēju noturēt virtuālas vai klātienes sanāksmes arī īsākā laikā.
2.4. Kā pastāvīgu darba kārtības punktu informācijas apmaiņā par plāna īstenošanas gaitu apspriež maksājumu pieprasījumu grafiku, kas noteikts šīs darbības kārtības I pielikumā. Koordinators pārredzamā veidā un bez nepamatotas kavēšanās gan novērtē jebkādus būtiskus riskus, kas apdraud starpposma mērķa izpildes grafiku, jo īpaši tad, ja tas var ietekmēt saistītā maksājuma pieprasījuma grafiku, gan informē Komisiju par šādiem riskiem.
2.5. Koordinators un Komisija var organizēt ad hoc sanāksmes papildus plānotajai regulārajai informācijas apmaiņai par plāna īstenošanas gaitu. Šādās sanāksmēs galveno uzmanību pievērš konkrētām īstenošanas grūtībām vai identificē iespējamās īstenošanas problēmas.
2.6. Koordinators atbilstoši nepieciešamībai atvieglo saziņu starp Komisiju un līgumslēdzēju iestādi, kas atbild par konkrētu iepirkumu līgumu īstenošanu. Plāna uzraudzības ietvaros Komisija var organizēt tehniskas sanāksmes ar šādām līgumslēdzējām iestādēm, lai iegūtu papildu informāciju. Koordinatoram jābūt informētam par jebkādu šādu saziņu un aicinātam piedalīties visās notiekošajās tehniskajās sanāksmēs. Tehniskas sanāksmes var notikt papildus informācijas apmaiņai ar koordinatoru, lai varētu tiešāk uzraudzīt investīcijas, kas attiecas uz katru plāna iepirkuma līgumu, un lai noteiktu iespējamās īstenošanas problēmas pirms informācijas apmaiņas starp koordinatoru un Komisiju. Šo tehnisko sanāksmju iznākums vai tajās konstatētās problēmas tiks izskatītas sanāksmēs ar koordinatoru atbilstoši nepieciešamībai.
2.7. I pielikumā ir sniegta informācija par plāna īstenošanu, tostarp par iepirkumu starpposma mērķu izpildes grafiku, pārbaudes metodēm, apstiprinošiem pierādījumiem par plāna īstenošanas progresa mērīšanu un maksājumu pieprasījumu provizorisko grafiku kopā ar prognozēto izmaksājamo summu.
2.8. II pielikumā iekļauta progresa ziņojuma standartforma.

3. ZIŅOŠANA UN MAKSĀJUMI
3.1. Koordinators maksājumu pieprasījumus var iesniegt ne biežāk kā divas reizes gadā, proti, aprīlī par pirmo semestri un oktobrī par otro semestri. Maksājumu pieprasījumus iesniedz saskaņā ar saistītā aizdevuma līguma 7. pantu un kopā ar ziņojumu par plāna īstenošanas gaitu (turpmāk – progresa ziņojums), izmantojot šīs darbības kārtības II pielikumā sniegto standartformu. Komisija var izteikt apsvērumus un pieprasīt papildu informāciju, jo īpaši gadījumā, ja ir būtiska kavēšanās, kas ietekmē plāna īstenošanu.
3.2. Atkāpjoties no 3.1. punkta, attiecībā uz 2026. gadu var iesniegt tikai vienu maksājuma pieprasījumu 2026. gada oktobrī.
3.3. Atkāpjoties no 3.1. punkta, galīgo maksājumu pieprasījumu iesniedz līdz 2030. gada 30. septembrim.
3.4. Par progresu ziņo, pamatojoties uz I pielikumā noteikto starpposma mērķu sasniegšanu, un pieprasītajam maksājumam ir jāatbilst summai, kas piešķirta sasniegtajiem starpposma mērķiem.
3.5. Ja kādā gadā nav iesniegts neviens maksājuma pieprasījums, koordinators līdz attiecīgā gada 30. novembrim iesniedz progresa ziņojumu, izmantojot II pielikumā sniegto standartformu, lai ziņotu par plāna īstenošanu.
3.6. Katru maksājuma pieprasījumu papildina ar paziņojumu par atbilstību, kā paredzēts saistītā aizdevuma līguma 7. panta 2. daļas d) apakšpunktā.
3.7. Koordinators paziņo Komisijai par jebkādām tādām izmaiņām sasniegtajos vai plānotajos starpposma mērķos, kas var likt apšaubīt lēmumu piešķirt finansiālo palīdzību, jo īpaši par izmaiņām, kas ietekmē atbilstību attiecināmības kritērijiem. Jebkādas izmaiņas, kas ietekmē jau sasniegtos starpposma mērķus, var kļūt par iemeslu finansiālās palīdzības koriģēšanai turpmākajos maksājumu pieprasījumos, tostarp apturēšanai, noraidīšanai, samazināšanai vai izbeigšanai saskaņā ar saistīto aizdevuma līgumu.
3.8. Komisija jebkurā brīdī var pieprasīt papildu informāciju vai pamatojuma dokumentus, kas nepieciešami, lai novērtētu plāna īstenošanu cita starpā pārbaužu, revīziju un izmeklēšanas veikšanai, un koordinators tos iesniedz nekavējoties.
3.9. Koordinators veic uzskaiti un glabā pamatojuma dokumentus par šajā darbības kārtībā paredzēto pasākumu īstenošanu attiecīgā aizdevuma līguma darbības, tostarp visu pēcpārbaužu, revīziju un izmeklēšanu, laikā.
3.10. Visu klasificēto informāciju un sensitīvo neklasificēto informāciju (SNC), ar kuru Puses savstarpēji apmainās, pamatojoties uz šo darbības kārtību, pārsūta vienīgi ar tādas drošas sistēmas starpniecību, ko ir norādījusi un paziņojusi Komisija. 
Komisijas kontaktinformācija: 
Eiropas Komisija
[aizpildiet] ‑ģenerāldirektorāts
[aizpildiet] direktorāts
[aizpildiet] nodaļa
[pasta indekss, pilsēta un valsts]
E-pasta adrese: [norādiet darba kārtībā esošu vēstuļu kastīti]
Koordinatora kontaktinformācija:
[Pilns vārds, uzvārds]
[Amats]
[Struktūras nosaukums]
[Pilna oficiālā adrese]
E-pasta adrese: [aizpildiet]
4. NOTEIKUMI PAR PIEKĻUVI UN SAVIENĪBAS FINANSIĀLO INTEREŠU AIZSARDZĪBU
4.1. Koordinators nodrošina, ka Komisijai ir piekļuve visai informācijai, tostarp klasificētai informācijai, kas nepieciešama, lai pārbaudītu maksājumu veikšanas nosacījumus un īstenotu kontroles pasākumus, sagatavotu ziņojumus, veiktu pārbaudes, revīzijas un izmeklēšanu.
4.2. Koordinators nodrošina, ka Eiropas Birojam krāpšanas apkarošanai (OLAF), Eiropas Revīzijas palātai (ECA) un Eiropas Prokuratūrai (EPPO) to kompetences ietvaros saistībā ar pārbaudēm, revīzijām un izmeklēšanu ir tādas pašas tiesības kā Komisijai.
5. GROZĪJUMI
5.1. Šo darbības kārtību var grozīt jebkurā laikā, Pusēm par to savstarpēji rakstiski vienojoties. 
5.2. Grozījumus, kas saistīti ar pārrakstīšanās kļūdu labošanu vai nelielām izmaiņām, var paziņot Komisijai rakstiski. Ja Komisija neiebilst 20 darbdienu laikā, uzskata, ka tā piekrišanu ir izteikusi klusējot.
5.3. Grozījumus, kas saistīti ar 3.10. punktu, var paziņot otrai Pusei rakstiski. Ja otra Puse neiebilst 20 darbdienu laikā, uzskata, ka tā piekrišanu ir izteikusi klusējot.
6. PIEMĒROJAMIE TIESĪBU AKTI
Šī darbības kārtība tiek reglamentēta saskaņā ar attiecīgā aizdevumu līguma [26.] panta noteikumiem.
7. STĀŠANĀS SPĒKĀ
Šī darbības kārtība stājas spēkā, kad to ir parakstījušas abas Puses un kad pēdējā parakstītāja Puse ir parakstījusi attiecīgo aizdevuma līgumu, atkarībā no tā, kurš no šiem datumiem ir vēlāks.
	Pieprasījuma iesniedzējas dalībvalsts vārdā
pārstāvis
Andris Sprūds

aizsardzības ministrs

Parakstīts [datums]
	Komisijas vārdā
pārstāvis
xxx xxx

xxxx komisārs

Parakstīts [datums]

